<classify> MKURUGENZI Mkuu wa Kampuni ya Uwindaji ya Otterlo Business Corporation OBC ya Loliondo wilayani Ngorongoro mkoani Arusha, Isack Mollel 59 jana alipandishwa kizimbani kujibu mashitaka 10.Alishitakiwa kwa uhujumu uchumi, utakatishaji fedha haramu, kughushi na kutoa maelezo ya uongo kukwepa kodi ya mabilioni ya pesa. Alisomewa mashitaka na waendesha mashitaka Oswald Tibabyekomya, Mwendesha Mashitaka Mwandamizi wa serikali, akisaidiwa na wenzake, Materius Marandu na Dismas Mwigunyiza mbele ya Hakimu Mfawidhi, Niku Mwakatobe wa Mahakama ya Mkoa wa Arusha.Ilidaiwa mahakamani hapo mtuhumiwa alitenda makosa hayo kati ya mwaka 2011 hadi 2018 kinyume cha sheria ya makosa ya jinai vifungu namba 333,335 na 337 vya kanuni ya adhabu na kufanyiwa marekebisho mwaka 2002. Tibabyekomya alidai mashitaka ya kwanza yanayomkabili Mollel ni kosa la kughushi nyaraka kati ya Septemba 15 mwaka 2017 na Aprili 7 mwaka jana ndani ya jiji la Arusha.Ilidaiwa kwa vipindi hivyo mtuhumiwa alighushi hati ya malipo yenye namba 9091 ya Septemba 15 mwaka 2017 ikieleza kampuni ya OBC ilinunua gari la kifahari lenye namba za Chassis WDB62433615367735 kutoka kampuni ya magari ya Evarest Motors FZD ya Dubai kwa gharama ya dola za kimarekani 12,800 . Mashitaka ya pili ni kughushi nyaraka tarehe hiyo hiyo mwaka 2017 na mwaka 2018 ambapo mtuhumiwa alighushi hati ya malipo namba 9092 ikionesha OBC ilinunua gari aina ya Man Truck yenye chassis namba WMA 5500231W007547 kutoka Everest Motors ya Dubai kwa dola za kimarekani 12,000.Tibabyekomya alisoma shitaka la tatu dhidi ya Mollel kama Mkurugenzi Mtendaji wa OBC la kutoa taarifa za uongo Machi 7 mwaka jana. Anadaiwa kuwa akiwa Holili mkoani Kilimanjaro mpakani mwa Tanzania na Kenya, mtuhumiwa alitoa taarifa za uongo Mamlaka ya Mapato Nchini TRA Idara ya Ushuru wa Forodha yenye lengo kukwepa kodi ya serikali.Ilidaiwa OBC ilikwepa kodi na kuidanganya serikali na kusababisha hasara ya mamilioni ya fedha kwa kuingiza nchini magari matatu ya kifahari Man Truck yenye chassis namba WMA5500231W007547, Mercedes Benz chassis namba UWDB62433615367735 na Mercedes Benz ya Chassis namba UWDB62430415145210 kutoka Dubai. Mashitaka ya nne ni kuwa akiwa Mkurugenzi wa kampuni ilidaiwa Julai 2011 na Julai 2015 kwa pamoja Mikoa ya Arusha na Kilimanjaro waliingiza magari 31 ya utalii na uwindaji na kukwepa kodi ya serikali ya Sh bilioni 2.2.Mwendesha mashitaka alisoma mashitaka ya tano yanayomkabili Mollel kuwa ni kutoa taarifa za uongo kwa TRA Mei 25 mwaka 2013 na Februari 4 mwaka 2015 na kuisababishia hasara serikali ya shilingi milioni 299 kwa kuingiza nchini magari sita bila ya kulipa ushuru wa serikali kutoka kampuni ya magari ya Everest Motor iliyo Dubai, Falme za Kiarabu.Tibabyekomya alidai shitaka la sita la Mollel ni kutoa taarifa za uongo na kukwepa kulipa kodi ya serikali zaidi ya shilingi milioni 111 kwa kuingiza nchini magari mawili ya kifahari, Land Cruiser Pick Up chassis namba JTELB71J707112476 na Ford Ranger Chassis MNCLS329558W735840 yaliyonunuliwa Dubai. Shitaka la saba ni kuwa Februali 18 mwaka 2017, Dar es Salaam, Mollel anatuhumiwa kukwepa kodi ya sh milioni 199 kwa kuingiza magari mawili ya kifahari, Nissan Patroll chassis namba JN8FY1NY3EX002626 na Mercedes Benz chassis namba WDCYR48F78X173956.Shitaka la nne ni utakatishaji fedha haramu ambapo ilidaiwa Aprili 3 mwaka jana, Holili, Mollel alificha umiliki na mali kwa kutumia jina la OBC kwa kuandikisha jina la gari, Man Truck chassis WMA5500231W007547 yenye namba za usajili T141DNM iliyosajiliwa kwa jina la kampuni wakati gari hilo ni mali yake.Tibabyemkomya alisoma shitaka la tisa ni la utakatishaji fedha haramu ambapo Mollel na OBC waliidanganya serikali kwa kuingiza magari na kubadilisha umiliki kutoka kampuni hadi umiliki wake akijua wazi kufanya hivyo ni kosa kisheria na kuisababishia serikali hasara. Shitaka la 10 ni la uhujumu uchumi ambapo ilielezwa mahakamani Januari 2010 hadi 2018, Arusha na Kilimanjaro, Mollel na kampuni ya OBC waliingizia hasara serikali ya zaidi ya shilingi bilioni 2.8 kwa kutoa maelezo ya uongo TRA juu ya uingizwaji magari 31 hapa nchini.Baada ya kusomewa mashitaka hayo 10, Hakimu Mwakatobe alisema mshtakiwa hatakiwi kujibu chochote kwani mahakama hiyo haina uwezo wa kusikiliza kesi hiyo na kuiahirisha hadi Machi 18 mwaka huu. Mollel anatetewa na mawakili watatu maarufu Arusha wakiongozwa na Method Kimongolo akisaidiwa na Daud Haraka na Godluck Peter. Wakati huo huo, Taasisi ya Kuzuia na Kupambana na Rushwa mkoani Arusha TAKUKURU imewapandisha kizimbani wahasibu wakuu wawili wa Mamlaka ya Hifadhi ya Ngorongoro NCAA, David Shauri na Joseph Msafiri kwa mashitaka mawili ya uhujumu uchumi na kuitia hasara mamlaka ya dola za kimarekani 82,850.  <topic>: KITAIFA 